178 ነጥብ 9 ሚሊየን ብር የሚገመቱ የኮንትሮባንድ እቃዎች በ5 ወራት ውስጥ ተያዙ
 ባለፉት 5 ወራት 178 ነጥብ 9 ሚሊየን ብር የሚገመት የኮንትሮባንድ እቃዎች መያዛቸውን የኢትዮዽያ ገቢዎችና ጉምሩክ ባለስልጣን አስታወቀ። ከእነዚህም ውስጥ 160 ሚሊየን 947 ሺህ ብር የሚገመተው  የኮንትሮባንድ እቃ ወደ ሀገር ውስጥ ሊገባ ሲል የተያዘ ሲሆን፤ ቀሪዎቹ 17 ሚሊየን 967 ሺህ ብር የተገመቱ እቃዎች ደግሞ ከሀገር ሊወጡ ሲሉ የተያዙ ናቸው። ወደ ሀገር ሊገቡ ሲሉ ከተያዙ ውስጥ የኤሌክትሮኒክስ እቃዎችና የታሸጉ ምግቦች፣ አዳዲስና ልባሽ ጨርቆች፣ መድሃኒቶች ፣ የመኪና መለዋወጫዎችና የጦር መሳሪያዎች ይገኙበታል። በሌላ በኩልም የቀንድ ከብቶች፣ በጎችና ፍየሎች፣ ግመሎች፣ ጤፍ፣  ጥራጥሬ፣ አትክልትና ፍራፍሬን ጨምሮ ስኳር፣ ጫት፣ ወርቅና ዘይት ከሀገር ሊወጡ ሲሉ ተይዘዋል ። የኮንትሮባንድ እቃዎቹ  የተያዙት በጉምሩክ ሰራተኞች፣ በፌዴራልና በክልል ፖሊሶች እንዲሁም በህብረተሰቡ የጋራ ተሳትፎ መሆኑን ነው ባለስልጣኑ የተናገረው ። ምንጭ ኤፍ.ቢ.ሲ